Source: https://beta.e-justice.europa.eu/18/SK/national_ordinary_courts?BULGARIA&member=1
Timestamp: 2019-06-19 11:07:12+00:00
Document Index: 2055833

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ']

V tomto oddiele nájdete informácie o bulharských súdoch.
Organizácia výkonu spravodlivosti – súdy
Právna databáza
Súdy prvého stupňa v občianskych a trestných veciach
Hlavným súdom prvého stupňa je okresný súd. Skúma občianskoprávne a trestnoprávne veci a veci správneho trestania. Patria medzi ne konania v rámci rodinného a pracovného práva, žiadosti o výživné a adopcie, žaloby v obchodných sporoch a občianskoprávnych konaniach, pri ktorých hodnota sporu nepresahuje 50 000 BGN (< 25 000 EUR), ako aj delenie hmotného nehnuteľného majetku.
Okresný súd pozostáva z predsedu a jeho zástupcov, administratívneho pracovníka, tajomníka, asistenta, úradníka, súdneho úradníka a archivára.
Keď pôsobí ako súd prvého stupňa, krajský súd skúma:
občianskoprávne veci – konania na určenie alebo popretie otcovstva, ukončenie adopcie, akékoľvek konania súvisiaceho so zákazmi, ako aj žaloby v občianskoprávnom konaní, pri ktorých hodnota sporu presahuje 50 000 BGN (> 25 000 EUR),
trestnoprávne veci – konanie v prípadoch trestných činov proti republike, vrážd, ozbrojených lúpeží, držby a distribúcie drog, únosu a nezákonného pozbavenia osobnej slobody, trestných činov proti colnému režimu, trestných činov proti finančnému, daňovému alebo poisťovaciemu systému,
veci obchodného alebo podnikového práva – neziskové právnické subjekty sú zaregistrované na krajskom súde, ktorý tiež skúma sťažnosti proti zamietnutiu vložiť podnik do obchodného registra podľa zákona o obchodnom registri, krajský súd zároveň skúma obchodné spory, ktorých hodnota presahuje 25 000 BGN, konkurzné konania, ako aj konania vo veciach sťažností proti postupom exekútorov,
správne veci – podľa prechodných a záverečných ustanovení zákona o správnom konaní správne veci, pri ktorých sa konanie začalo do 1. 3. 2007, skúmajú krajské súdy.
Krajské súdy sú situované v krajských strediskách. V každom okrsku krajského súdu je jeden alebo viac okresných súdov.
V Sofii pôsobí mestský súd, ktorý má právomoci krajského súdu.
Odvolanie v občianskych a trestných veciach
Krajské súdy rozhodujú o odvolaniach v občianskych a trestných veciach podľa zákona.
Odvolací súd ako odvolací orgán skúma úkony, voči ktorým sa podalo odvolanie vo veciach rozhodnutých na krajských súdoch, ako aj v iných veciach krajských súdov podľa zákona.
Kasácia v občianskych a trestných veciach
Najvyšší kasačný súd pôsobí ako tretí a posledný stupeň vo všetkých občianskych a trestných veciach.
Každý bulharský súd spravuje svoju webovú stránku, ktorá zodpovedá potrebám občanov, právnických subjektov a správnych orgánov. Na týchto stránkach sa uvádzajú informácie o štruktúre a činnostiach súdu, ako aj informácie o veciach, o ktorých sa rozhoduje, a veciach, ktoré už boli uzavreté.
Názov a URL príslušných databáz
Na webovej stránke Najvyššej súdnej rady sa nachádza podrobný zoznam bulharských súdov spolu s ich adresami a webovými stránkami (len v bulharčine).